揚州即事
作者：宋無
朝代：宋

paragraphs: 玉壘開方面，金湯控上游。
連營驃騎宅，重柝雁行樓。
彊弩虛空發，飛橋日夜浮。
烟生烽燧地，草死虎狼秋。
此處兵威震，當時國步憂。
六年襄郡守，三策藎臣謀。
大將深圍陷，長江萬里休。
兩淮先按堵，孤注獨橫籌。
破竹纔乘勢，聞風已置郵。
乾坤機軸轉，海嶽版圖收。
春變山堂柳，波通汴水鷗。
平坡南下馬，遠渡北來舟。
無復瓊花夢，猶餘芍藥愁。
塵埃何豎子，還擁黑貂裘。